**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**---- ----- 2024 թվականի N -Ն**

**ՀԱԿԱԿՈՌՈՒՊՑԻՈՆ ԿՈՄԻՏԵԻ ՍՊԱՌԱԶԻՆՈՒԹՅԱՆ ՄԵՋ ԸՆԴԳՐԿՎԱԾ ՀԱՏՈՒԿ ՄԻՋՈՑՆԵՐԻ, ԱՆՁՆԱԿԱՆ ՊԱՇՏՊԱՆՈՒԹՅԱՆ ՀԱՏՈՒԿ ՄԻՋՈՑՆԵՐԻ, ԶԵՆՔԻ, ԶԵՆՔԻ ԼՐԱԿԱԶՄԻ, ՕԺԱՆԴԱԿ ՄԻՋՈՑՆԵՐԻ ԵՎ ՌԱԶՄԱՄԹԵՐՔԻ ՏԵՍԱԿՆԵՐԻ ՑԱՆԿԵՐԸ, ԻՆՉՊԵՍ ՆԱԵՎ ԴՐԱՆՔ ՍՊԱՌԱԶԻՆՈՒԹՅԱՆ ՄԵՋ ԸՆԴԳՐԿԵԼՈՒ, ՁԵՌՔ ԲԵՐԵԼՈՒ, ՍՊԱՌԱԶԻՆՈՒԹՅՈՒՆԻՑ ՀԱՆԵԼՈՒ ԵՎ ՈՉՆՉԱՑՆԵԼՈՒ ԿԱՐԳԸ ՀԱՍՏԱՏԵԼՈՒ ՄԱՍԻՆ**

Համաձայն «Հակակոռուպցիոն կոմիտեի մասին» օրենքի 45-րդ հոդվածի 4-րդ մասի՝ Հայաստանի Հանրապետության կառավարությունը ***որոշում է.***

1. Հաստատել՝
2. Հայաստանի Հանրապետության հակակոռուպցիոն կոմիտեի սպառազինության մեջ ընդգրկված զենքի, զենքի լրակազմի, օժանդակ միջոցների, ռազմամթերքի տեսակների ցանկը՝ համաձայն հավելված 1-ի։

2) Հայաստանի Հանրապետության հակակոռուպցիոն կոմիտեի սպառազինության մեջ ընդգրկված հատուկ միջոցների ցանկը՝ համաձայն հավելված 2-ի։

3) Հայաստանի Հանրապետության հակակոռուպցիոն կոմիտեի սպառազինության մեջ ընդգրկված անձնական պաշտպանության հատուկ միջոցների ցանկը` համաձայն հավելված 3-ի։

4) Հայաստանի Հանրապետության հակակոռուպցիոն կոմիտեի սպառազինության մեջ հատուկ միջոցների, անձնական պաշտպանության հատուկ միջոցների, զենքի, զենքի լրակազմի, օժանդակ միջոցների և ռազմամթերքի տեսակները ընդգրկելու, ձեռք բերելու, դրանք սպառազինությունից հանելու և ոչնչացնելու կարգը` համաձայն հավելված 4-ի:

2. Հայաստանի Հանրապետության հակակոռուպցիոն կոմիտեի նախագահին` սույն որոշումն ուժի մեջ մտնելուց հետո եռամսյա ժամկետում հաստատել Հայաստանի Հանրապետության հակակոռուպցիոն կոմիտեի սպառազինության մեջ հատուկ միջոցների, անձնական պաշտպանության հատուկ միջոցների, զենքի, զենքի լրակազմի, օժանդակ միջոցների և ռազմամթերքի տեսակներ ընդգրկելու կամ դրանք սպառազինությունից հանելու վերաբերյալ եզրակացություն ներկայացնող հանձնաժողովի կազմը:

3. Հայաստանի Հանրապետության հակակոռուպցիոն կոմիտեի սպառազինությունից հանված հատուկ միջոցները, անձնական պաշտպանության հատուկ միջոցները, զենքը, զենքի լրակազմը, օժանդակ միջոցները և ռազմամթերքը փոխանցվում են Հայաստանի Հանրապետության պաշտպանության նախարարություն կամ ներքին գործերի նախարարություն` ոչնչացնելու համար:

4. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

Հայաստանի Հանրապետության վարչապետ

Ն. Փաշինյան

Հավելված N 1

ՀՀ կառավարության 2024 թվականի ----- -ի N -Ն որոշման

**Ց Ա Ն Կ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ** **ՀԱԿԱԿՈՌՈՒՊՑԻՈՆ ԿՈՄԻՏԵԻ ՍՊԱՌԱԶԻՆՈՒԹՅԱՆ ՄԵՋ ԸՆԴԳՐԿՎԱԾ ԶԵՆՔԻ, ԶԵՆՔԻ ԼՐԱԿԱԶՄԻ, ՕԺԱՆԴԱԿ ՄԻՋՈՑՆԵՐԻ ԵՎ ՌԱԶՄԱՄԹԵՐՔԻ ՏԵՍԱԿՆԵՐԻ**

**1․ Զենքի տեսակներ**

|  |  |
| --- | --- |
| 1. | 9 մմ տրամաչափի «ՉԶ» (CZ) ատրճանակի տարատեսակներ |
| 2. | 9 մմ տրամաչափի «ՉԶ» (CZ) ատրճանակ-գնդացիրի տարատեսակներ |
| 3. | 5,56 մմ տրամաչափի «ՉԶ» (CZ) ինքնաձիգի տարատեսակներ |
| 4. | 7,62 մմ տրամաչափի «ՉԶ» (CZ) ինքնաձիգի տարատեսակներ |
| 5. | 7,62 մմ տրամաչափի «Կալաշնիկով» ինքնաձիգի տարատեսակներ |

***2.Ռազմամթերքի տեսակներ***

|  |  |
| --- | --- |
| 1. | 9x19 մմ տրամաչափի փամփուշտ՝ գնդակի միջուկը կապարից |
| 2. | 9х19 մմ տրամաչափի փամփուշտ՝ գնդակի միջուկը պողպատից |
| 3. | 7,62х39 մմ տրամաչափի փամփուշտ՝ գնդակի միջուկը կապարից |
| 4. | 7,62x39 մմ տրամաչափի փամփուշտ՝ գնդակի միջուկը պողպատից |
| 5. | 5.56х45 մմ տրամաչափի փամփուշտ՝ գնդակի միջուկը կապարից |
| 6. | 5.56х45 մմ տրամաչափի փամփուշտ՝ գնդակի միջուկը կապարից |

|  |  |
| --- | --- |
| 1. | փամփշտատուփ |
| 2. | մաքրման պարագաներ |
| 3. | սվին-դանակ |
| 4. | զենքի պատյան |
| 5. | ամրակապ |
| 6. | նշանառության սարք |
| 7. | փամփշտատուփի պատյան |

1. **Զենքի լրակազմի և օժանդակ միջոցների ցանկ**

Հավելված N 2

ՀՀ կառավարության 2024 թվականի ----- 23-ի N ---- -Ն որոշման

**Ց Ա Ն Կ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ** **ՀԱԿԱԿՈՌՈՒՊՑԻՈՆ ԿՈՄԻՏԵԻ ՍՊԱՌԱԶԻՆՈՒԹՅԱՆ ՄԵՋ ԸՆԴԳՐԿՎԱԾ ՀԱՏՈՒԿ ՄԻՋՈՑՆԵՐԻ**

|  |  |
| --- | --- |
| 1․ | ռետինե մահակներ |
| 2․ | արցունքաբեր գազ |
| 3․ | գրգռիչ գազ |
| 4․ | ծխաքողարկող միջոցներ |
| 5․ | ձեռնաշղթաներ |
| 6․ | ուշադրությունը շեղող լուսաձայնային միջոցներ |
| 7․ | արգելքներ քանդելու միջոցներ |
| 8․ | մարդկանց և տրանսպորտային միջոցների հարկադիր կանգնեցման (արգելափակման) միջոցներ |
| 9․ | էլեկտրահարող սարքեր |
| 10․ | կայծային պարպիչներ |
| 11․ | հատուկ ներկող նյութեր |
| 12․ | ծառայողական շներ |

Հավելված N 3

ՀՀ կառավարության 2024 թվականի ----- 23-ի N ----- -Ն որոշման

Ց Ա Ն Կ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ** **ՀԱԿԱԿՈՌՈՒՊՑԻՈՆ ԿՈՄԻՏԵԻ ՍՊԱՌԱԶԻՆՈՒԹՅԱՆ ՄԵՋ ԸՆԴԳՐԿՎԱԾ ԱՆՁՆԱԿԱՆ ՊԱՇՏՊԱՆՈՒԹՅԱՆ ՀԱՏՈՒԿ ՄԻՋՈՑՆԵՐԻ**

|  |  |
| --- | --- |
| 1. | սաղավարտ |
| 2. | վահան |
| 3. | զրահաբաճկոն |
| 4. | հակագազ |
| 5. | անձնական պաշտպանության հատուկ այլ միջոցներ |

**Հավելված N 4**

**ՀՀ կառավարության 2024 թվականի ------ -ի N -Ն որոշման**

**Կ Ա Ր Գ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱԿԱԿՈՌՈՒՊՑԻՈՆ ԿՈՄԻՏԵԻ ՍՊԱՌԱԶԻՆՈՒԹՅԱՆ ՄԵՋ ՀԱՏՈՒԿ ՄԻՋՈՑՆԵՐԻ, ԱՆՁՆԱԿԱՆ ՊԱՇՏՊԱՆՈՒԹՅԱՆ ՀԱՏՈՒԿ ՄԻՋՈՑՆԵՐԻ, ԶԵՆՔԻ, ԶԵՆՔԻ ԼՐԱԿԱԶՄԻ, ՕԺԱՆԴԱԿ ՄԻՋՈՑՆԵՐԻ ԵՎ ՌԱԶՄԱՄԹԵՐՔԻ ՏԵՍԱԿՆԵՐՆ ԸՆԴԳՐԿԵԼՈՒ, ՁԵՌՔ ԲԵՐԵԼՈՒ, ԴՐԱՆՔ ՍՊԱՌԱԶԻՆՈՒԹՅՈՒՆԻՑ ՀԱՆԵԼՈՒ ԵՎ ՈՉՆՉԱՑՆԵԼՈՒ**

1. Սույն կարգով կարգավորվում են Հայաստանի Հանրապետության հակակոռուպցիոն կոմիտեի (այսուհետ նաև՝ Կոմիտե) սպառազինության մեջ հատուկ միջոցների, հակակոռուպցիոն կոմիտեի ծառայողի անձնական պաշտպանության հատուկ միջոցների, զենքի, զենքի լրակազմի, օժանդակ միջոցների և ռազմամթերքի տեսակները (այսուհետ` տեսակներ) սպառազինության մեջ ընդգրկելու, ձեռք բերելու,դրանք սպառազինությունից հանելու և ոչնչացնելու հետ կապված հարաբերությունները։
2. Կոմիտեի սպառազինության մեջ հատուկ միջոցների, Կոմիտեի ծառայողի անձնական պաշտպանության հատուկ միջոցների, զենքի, զենքի լրակազմի, օժանդակ միջոցների և ռազմամթերքի տեսակներն ընդգրկվում և դրանք սպառազինությունից հանվում են Կոմիտեի նախագահի կողմից ստեղծված հանձնաժողովի (այսուհետ նաև՝ Հանձնաժողով) եզրակացությամբ:
3. Հանձնաժողովը պետք է բաղկացած լինի առնվազն 6 անդամից, որոնց նշանակում է Կոմիտեի նախագահը։ Հանձնաժողովի կազմի մեջ են մտնում Կոմիտեի նախագահի մեկ տեղակալ, գլխավոր քարտուղարը, օպերատիվ-հետախուզական գործառույթներ իրականացնող ստորաբաժանման 2 ղեկավար և 2 ստորաբաժանման ղեկավար ինքնավար պաշտոն զբաղեցնող անձանցից։ Հանձնաժողովը ղեկավարում է Հանձնաժողովի նախագահը, որն ընտրվում է Հանձնաժողովի անդամներից ձայների պարզ մեծամասնությամբ։
4. Հանձնաժողովը եզրակացություն է տալիս Կոմիտեի սպառազինության մեջ նոր տեսակներ ընդգրկելու կամ սպառազինության մեջ առկա տեսակները հանելու, ինչպես նաև ոչնչացնելու նպատակահարմարության մասին:
5. Հանձնաժողովի աշխատանքներն իրականացվում են նիստերի միջոցով, որոնք անցկացվում են Հանձնաժողովի նախագահի կողմից հաստատված օրակարգով: Հանձնաժողովի նախագահը որոշում է նիստի անցկացման օրը և ժամը:
6. Հանձնաժողովի նիստն իրավազոր է, եթե նիստին ներկա է Հանձնաժողովի անդամների 2/3-ը:
7. Հանձնաժողովը եզրակացություններն ընդունում է Հանձնաժողովի նիստին ներկա անդամների ձայների պարզ մեծամասնությամբ: Նիստին ներկա գտնվողների ձայների հավասար բաշխման դեպքում հանձնաժողովի նախագահի ձայնը համարվում է վճռորոշ:
8. Հանձնաժողովի նիստերի օրակարգը և քննարկվելիք հարցերին վերաբերող այլ անհրաժեշտ փաստաթղթեր հանձնաժողովի քարտուղարի կողմից Հանձնաժողովի անդամներին են փոխանցվում նիստից առնվազն 1 աշխատանքային օր առաջ:
9. Հանձնաժողովի նիստերն արձանագրվում են Հանձնաժողովի քարտուղարի կողմից:

Հանձնաժողովի կողմից կայացված եզրակացությունները ստորագրում են Հանձնաժողովի նիստին ներկա գտնվող բոլոր անդամները:

1. Եզրակացության հետ համաձայն չլինելու դեպքում` Հանձնաժողովի անդամն իրավունք ունի ներկայացնելու հատուկ կարծիք եզրակացության վերաբերյալ, որը կցվում է Հանձնաժողովի նիստի արձանագրությանը: Հանձնաժողովի եզրակացություններն ու նիստերի արձանագրությունները հաշվառվում են հանձնաժողովի քարտուղարի կողմից:
2. Հանձնաժողովի աշխատանքային գործունեությունը կազմակերպում է հանձնաժողովի քարտուղարը:
3. Հանձնաժողովի քարտուղարի գործառույթներն իրականացնում է Կոմիտեի գլխավոր քարտուղարի տեղակալը։
4. Կոմիտեի սպառազինության մեջ նոր տեսակներ ընդգրկելու նպատակով հրավիրվող նիստի ընթացքում Հանձնաժողովն ուսումնասիրում է առաջարկվող նոր տեսակների տեխնիկական բնութագրերը, օգտագործման կանոնները, պետական ռազմականացված այլ կազմակերպությունների սպառազինությունում ընդգրկված լինելու տեղեկությունները, ինչպես նաև ՀՀ առողջապահության նախարարության կողմից տրված` տվյալ տեսակը մարդու նկատմամբ օգտագործելու թույլատրելիության մասին եզրակացություն-կարծիքը (հատուկ միջոցների մասով):
5. Հանձնաժողովը Կոմիտեի սպառազինության մեջ հատուկ միջոցի նոր տեսակներ ընդգրկելու հարցը քննարկելիս գրությամբ դիմում է ՀՀ առողջապահության նախարարություն հատուկ միջոցի տվյալ տեսակը մարդու նկատմամբ օգտագործելու թույլատրելիության մասին եզրակացություն (կարծիք) ստանալու նպատակով:
6. Հանձնաժողովի կողմից ներկայացված գրությանը կցվում են հատուկ միջոցի տեխնիկական կանոնակարգը, նկարագրությունը, շահագործման կանոնները, իսկ առկայության դեպքում` այլ պետություններում կատարված փորձարկումների (փորձաքննությունների) արդյունքների վերաբերյալ նյութերը, իրավապահ մարմինների կողմից դրանք օգտագործվելու մասին տեղեկությունները, հատուկ միջոցի տվյալ տեսակը:
7. ՀՀ առողջապահության նախարարությունը հատուկ միջոցի տվյալ տեսակը մարդու նկատմամբ օգտագործելու թույլատրելիության մասին դրական եզրակացություն (կարծիք) տալիս է, եթե տվյալ տեսակը մարդու նկատմամբ ունի առողջության համար ժամանակավոր և անցողիկ, ոչ մահաբեր ազդեցություն և օրգանիզմում չի առաջացնում անդառնալի փոփոխություններ:
8. Հայաստանի Հանրապետության առողջապահության նախարարությունը պահանջվող եզրակացությունը (կարծիք) հանձնաժողովին է ներկայացնում 30-օրյա ժամկետում:
9. Եթե հանձնաժողովի կողմից եզրակացություն կայացնելու համար անհրաժեշտություն է առաջանում կատարելու փորձաքննություններ, ապա Հանձնաժողովն իրավասու է որոշում ընդունել փորձաքննություն նշանակելու մասին և «Գնումների մասին» օրենքով սահմանված կարգով դրա իրականացումը պատվիրել իրավասու կազմակերպություններին:
10. Եթե Կոմիտեի սպառազինության մեջ գտնվող զենքի, զենքի լրակազմի, օժանդակ միջոցների և ռազմամթերքի, հատուկ միջոցների կամ Կոմիտեի ծառայողի անձնական պաշտպանության հատուկ միջոցների առանձին տեսակներ հանվել են արտադրությունից, կամ կարող են փոխարինվել մարդու կյանքի կամ առողջության համար առավել նվազ վտանգավոր և արդյունավետ համանման այլ տեսակով, կամ այլևս օգտագործման համար պիտանի չեն, ապա Հանձնաժողովը եզրակացություն է ներկայացնում Կոմիտեի նախագահին` տվյալ տեսակը Կոմիտեի սպառազինությունից հանելու մասին:
11. Սպառազինությունից հանված հատուկ միջոցները և անձնական պաշտպանության հատուկ միջոցները, զենքը, զենքի լրակազմը, օժանդակ միջոցները և ռազմամթերքը Հայաստանի Հանրապետության պաշտպանության նախարարություն կամ ներքին գործերի նախարարություն են փոխանցվում հանձնման-ընդունման ակտով, որը Հայաստանի Հանրապետության հակակոռուպցիոն կոմիտեի կողմից ստորագրում է Հանձնաժողովի նախագահը, իսկ Հայաստանի Հանրապետության պաշտպանության նախարարության կամ ներքին գործերի նախարարության կողմից` լիազորված պաշտոնատար անձը:
12. Սպառազինությունից հանված հատուկ միջոցների և անձնական պաշտպանության հատուկ միջոցների, զենքի, զենքի լրակազմի, օժանդակ միջոցների և ռազմամթերքի ոչնչացման համար ՀՀ հակակոռուպցիոն կոմիտեն ՀՀ պաշտպանության նախարարությանը կամ ներքին գործերի նախարարությանը ֆինանսավորում է ՀՀ հակակոռուպցիոն կոմիտեի նախագահի և համապատասխան նախարարի միջև ստորագրված վարչական ակտի համաձայն։
13. Կոմիտեի կողմից զենք, ռազմամթերք, զենքի լրակազմ, օժանդակ միջոցներ, հատուկ միջոցներ և անձնական պաշտպանության հատուկ միջոցներ ձեռք են բերվում «Գնումների մասին» օրենքով սահմանված կարգով՝ հաշվի առնելով սույն կարգի 23-25-րդ կետերում նախատեսված պահանջները։
14. Կոմիտեի կողմից զենք ձեռք է բերվում Հայաստանի Հանրապետության օրենսդրությամբ սահմանված կարգով նախնական ստուգողական կրակոց իրականացնելուց հետո: Առանց նախնական ստուգողական կրակոց իրականացնելու թույլատրվում է զենք ձեռք բերել միայն պետական այլ ռազմականացված կազմակերպություններից: Ձեռք բերված զենքը կարող է ներկայացվել հանրապետական գնդակապարկուճային հաշվառման քարտադարան՝ նախնական ստուգողական կրակոց իրականացնելու և արդյունքները գրանցելու նպատակով։
15. Կոմիտեի նախագահի որոշմամբ ստուգողական կրակոցները կարող են իրականացվել նաև զենքի շրջանառության այլ փուլերի ընթացքում:
16. Զենքից նախնական ստուգողական կրակոցներ իրականացնելու տեխնիկական պահանջները, դրանց փաստաթղթավորումը, հաշվառելու, պահելու և գնդակների ու պարկուճների՝ հանրապետական գնդակապարկուճային հաշվառման քարտադարան փոխանցելու կարգը, ինչպես նաև օգտագործված գնդակների և պարկուճների դուրսգրման ու ոչնչացման կարգը հաստատում է ներքին գործերի բնագավառում լիազոր մարմնի ղեկավարը՝ համաձայնեցնելով մյուս կազմակերպությունների հետ: